Kedves Leendő Erasmus Ösztöndíjas!

Ezt a beszámolót azért írom, hogy megkönnyítsem a választásodat, ha Lengyelországgal szemezgetsz. Én Wroclawban (Uniwersytet Wroclawski) töltöttem a tavaszi félévet, próbálom a legfontosabb információkat és tapasztalataimat összegyűjteni Neked.

A kiutazás előtti adminisztrációs folyamat nagyon bonyolultnak tűnt, de hála az itthoni illetve a wroclawi egyetemtől kapott részletes tájékozatónak, mindent el lehetett intézni időben és nagyobb nehézségek nélkül. Szeretném itt kiemelni, hogy az Erasmus irodában dolgozó koordinátorok (itthoni egyetemen és a wroclawi egyetemen egyaránt) rendkívül segítőkészek és bármi kérdésem vagy problémám volt egy napon belül segítettek és válaszoltak. Szerintem az ügyintézés nagyon flottul zajlott, mindenről időben kaptunk tájékoztatás és emlékeztetőt is, így lehetetlen lett volna bármit is elfelejteni.

Én február legelején indultam, Flixbussal mentem (≈7000-9000 Ft között mozognak a jegyárak). Az út 11 óra volt, egy megállóval ahol le is szállhattunk. Nagyon elgémberedve és megtörve érkeztem a városba, ahol, mint egy „űrlény” próbáltam felvenni a tempót, megtalálni a kollégiumot illetve a megfelelő villamost. A város közlekedési hálózata nagyon fejlett, mindenhova el lehetett jutni könnyen villamossal vagy busszal.

A kollégium ahol laktam egy magyar barátnőmmel (Dwudziestolatka) nem volt a legmodernebb. Két szobához járt egy fürdő és egy hűtő. Nekem nem működött kb. soha a Wifi a kollégiumban, ami nagyon megnehezítette a félévet. Nem kaptunk megfelelő tájékoztatást a kollégiumtól, hogy vannak „közös eszközök, készülékek” (porszívó, teregető, közös mosoda a pincében) ezekre magunktól kellett rájönnünk, és elég vicces volt, hogy a portás nénik és bácsik nem beszéltek semmi más nyelvet csak a lengyelt, így lehetett activityzni. ☺

Az első 2 hétben lengyel kurzuson vettem részt, minden nap napi 6 órában próbálgattuk megszeretni a lengyel nyelvet 15 fős csoportokban. Bevallom őszintén nekem nem nagyon nőtt a szívemhez a mássalhangzók sokaságából álló nyelv, és nem is folytattam a választható nyelvkurzust a félév további részében. Ha jól tudom a többiek, akik részt vettek ezen a kurzuson, a félév végén írtak egy záró dolgozatot és A1-es nyelvi szintet igazoló bizonyítványt kaptak érte.

A várost felfedezni illetve megszeretni nem volt könnyű, mert februártól áprilisig olyan száraz és csontig hatoló hideg volt, hogy kedvem sem volt kimenni a szobából, csak ha nagyon muszáj volt. Minden szürke és rideg volt. Aztán áprilisban egyik napról a másikra minden megváltozott, és a város tele lett élettel, nyüzsgéssel. A fiatalok a parkokban iszogattak és sütögettek, hirtelen tele lettek Wroclaw utcái emberekkel és turistákkal, beindult az élet. Áprilistól a város magával ragadó volt, nagyon sajátos, jó hangulatú hely. Sokszor eszembe is jutott, olyan ez a város, mintha nem is ide érkeztem volna februárban -13 fokban. Nagyon sok jó hangulatos hely van a Fő téren (Rynek) és a belvárosban. Mi a lakótársammal nagyon jókat ettünk és ittunk Wroclawban.

Lehetőségünk volt szerencsére utazásokra is, voltunk Krakkóban, Gdanskban, Poznanban és Lodzban is. Ezek a kirándulások mind nagyon jól sikerültek, nagyon jó élményekkel gazdagodtunk. Az utazásokat mi szerveztük és Flixbussal illetve repülővel kis költségvetésből ki tudtuk hozni.

Én német nyelven hallgattam az órákat, 21 kreditet vettem fel. Átlagban 6-9 fős csoportokban voltunk. A csoporttársainkkal nagyon jó kapcsolatunk alakult ki, sok időt töltöttünk együtt. Jó barátságok alakultak ki. Szerencsére volt lehetőségünk közösen egy kirándulásra Kreisauba (Wroclawtól egy óra busszal), ami nagyon jól sikerült. Az órák, amiken részt vettem nagyon izgalmasak és interaktívak voltak. A számonkérés is teljesen korrekt volt. Beadandókat kellett leadni, vagy egy év végi zh-t írtunk, de volt olyan is ahol egy előadást kellett csak tartani.

Összességében nagyon sok új embert ismertem meg, nagyon sok új tapasztalatot szereztem. De nekem végig nagyon hiányzott az itthoni életem, barátaim és családom. Örülök, hogy jelentkeztem és átélhettem ezt a nagy kalandot, mert emberileg és tudásban is gazdagodtam. Köszönöm a lehetőséget, hogy ezt a félévet Lengyelországban tölthettem!